**ภาวะการค้าระหว่างประเทศของไทยประจำเดือนสิงหาคม 2563**

**สถานการณ์เศรษฐกิจและการค้าโลกมีทิศทางที่ดีขึ้น** ล่าสุด องค์การความร่วมมือทางเศรษฐกิจและการพัฒนา (OECD) ปรับประมาณการเศรษฐกิจโลกปี 2563 ว่าจะหดตัวเพียงร้อยละ 4.5 ดีขึ้นกว่าประมาณการครั้งก่อนหน้าที่คาดว่าจะหดตัวถึงร้อยละ 6.0 โดยภาคการจ้างงานของสหรัฐฯ มีการฟื้นตัวดี และภาคการผลิตจีนกลับมาเติบโตอย่างต่อเนื่อง อีกทั้งเศรษฐกิจทั่วโลกต่างมีทิศทางดีขึ้น จากการผ่อนคลายมาตรการล็อกดาวน์ และมีมาตรการอัดฉีดสภาพคล่องจากธนาคารกลางทั่วโลก ส่งผลให้**มูลค่าการส่งออกของไทยเดือนสิงหาคม 2563 กลับมาแตะเหนือระดับ 2 หมื่นล้านเหรียญสหรัฐ และเป็นการฟื้นตัวต่อเนื่องติดต่อกันเป็นเดือนที่ 2**

**สินค้าที่ขยายตัวได้ดี**แบ่งเป็น 3 กลุ่มหลัก **ได้แก่ 1) สินค้าอาหาร** เช่น ข้าวพรีเมียม ข้าวกล้อง ผลิตภัณฑ์มันสำปะหลัง น้ำมันปาล์ม ทูน่ากระป๋อง สุกรสดแช่เย็นแช่แข็ง สิ่งปรุงรสอาหาร และอาหารสัตว์เลี้ยง **2) สินค้าที่เกี่ยวข้องกับการทำงานที่บ้าน (Work from Home) และเครื่องใช้ไฟฟ้าภายในบ้าน** ยังคงขยายตัว เช่น เฟอร์นิเจอร์และชิ้นส่วน ตู้เย็นและตู้แช่แข็ง เครื่องซักผ้า และโซลาร์เซลล์ **3)** **สินค้าเกี่ยวกับการป้องกันการติดเชื้อและลดการแพร่ระบาด** เช่น ถุงมือยาง ซึ่งขยายตัวอย่างต่อเนื่องตั้งแต่มีการแพร่ระบาด  
เป็นต้นมา โดยเฉพาะในกลุ่มประเทศคู่ค้าที่มีอัตราการแพร่ระบาดสูงอย่างสหรัฐฯ และสหราชอาณาจักร นอกจากนี้ การส่งออกทองคำขยายตัวในระดับสูงต่อเนื่องจากปัจจัยด้านราคา ตามความต้องการถือครองสินทรัพย์ปลอดภัย

**ด้านตลาดส่งออก ตลาดสหรัฐฯ ยังคงขยายตัวต่อเนื่อง ขณะที่หลายตลาดกลับมาขยายตัวหลังการหดตัวในรอบหลายเดือนที่ผ่านมา** โดยเฉพาะสิงคโปร์ เนเธอร์แลนด์ ฮ่องกง และเมียนมา **รวมทั้งตลาดอื่นๆ ที่มีสัดส่วนสำคัญกับการส่งออกไทย ล้วนมีอัตราการหดตัวที่ลดลงมากในเดือนนี้** เช่น ญี่ปุ่น มาเลเซีย อินเดีย สหราชอาณาจักร และเยอรมนี สะท้อนภาพรวมการค้าโลกที่เริ่มฟื้นตัว และส่งสัญญาณที่ดีต่อการส่งออกของไทย

**ภาพรวมการส่งออกไทยเดือนสิงหาคม 2563 มีมูลค่า 20,212.35 ล้านดอลลาร์สหรัฐ หดตัวร้อยละ 7.94** ขณะที่การส่งออก 8 เดือนแรก (มกราคม–สิงหาคม) หดตัวร้อยละ 7.75

**มูลค่าการค้ารวม**

**มูลค่าการค้าในรูปของเงินดอลลาร์สหรัฐ** เดือนสิงหาคม 2563 **การส่งออก** มีมูลค่า 20,212.35 ล้านดอลลาร์สหรัฐ หดตัวร้อยละ 7.94 เทียบกับเดือนเดียวกันของปีก่อน (YoY) ขณะที่**การนำเข้า** มีมูลค่า 15,862.98 ล้านดอลลาร์สหรัฐ หดตัวร้อยละ 19.68 การค้า**เกินดุล** 4,349.37 ล้านดอลลาร์สหรัฐ **ภาพรวม 8 เดือนแรกของปี 2563 การส่งออก** มีมูลค่า 153,374.78 ล้านดอลลาร์สหรัฐ หดตัวร้อยละ 7.75 ขณะที่**การนำเข้า** มีมูลค่า 134,981.22 ล้านดอลลาร์สหรัฐ หดตัวร้อยละ 15.31 ส่งผลให้ 8 เดือนแรกของปี 2563 การค้า**เกินดุล** 18,393.56 ล้านดอลลาร์สหรัฐ

**มูลค่าการค้าในรูปของเงินบาท** เดือนสิงหาคม 2563 **การส่งออก** มีมูลค่า 635,219.53 ล้านบาท หดตัวร้อยละ 5.43 เทียบกับเดือนเดียวกันของปีก่อน (YoY) ขณะที่**การนำเข้า** มีมูลค่า 505,383.49 ล้านบาท หดตัวร้อยละ 17.54 การค้า**เกินดุล** 129,836.04 ล้านบาท **ภาพรวม 8 เดือนแรกของปี 2563 การส่งออก** มีมูลค่า 4,777,201.73 ล้านบาท หดตัวร้อยละ 8.34 ขณะที่**การนำเข้า** มีมูลค่า 4,257,868.90 ล้านบาท หดตัวร้อยละ 16.02 ส่งผลให้ 8 เดือนแรกของปี 2563 การค้า**เกินดุล** 519,332.83 ล้านบาท

**การส่งออกสินค้าเกษตรและอุตสาหกรรมเกษตร**

**มูลค่าการส่งออกสินค้าเกษตรและอุตสาหกรรมเกษตร หดตัวร้อยละ 13.2 (YoY) สินค้าที่ขยายตัวดี** ได้แก่ **น้ำมันปาล์ม** ขยายตัวร้อยละ 599.6 ขยายตัว 2 เดือนต่อเนื่อง (ขยายตัวสูงในอินเดีย และตลาดอื่น ๆ เช่น เคนยา มาเลเซีย และเมียนมา) **สุกรสดแช่เย็นแช่แข็ง** ขยายตัวร้อยละ 962.1 ขยายตัว 12 เดือนต่อเนื่อง (ขยายตัวในฮ่องกง ลาว และกัมพูชา) **อาหารสัตว์เลี้ยง** ขยายตัวร้อยละ 22.3 ขยายตัว 12 เดือนต่อเนื่อง (ขยายตัวในหลายตลาด อาทิ สหรัฐฯ ญี่ปุ่น อิตาลี ออสเตรเลีย ฟิลิปปินส์ และเวียดนาม) **ผลิตภัณฑ์มันสำปะหลัง** ขยายตัวร้อยละ 15.6 ขยายตัว 2 เดือนต่อเนื่อง (ขยายตัวในจีน ญี่ปุ่น เกาหลีใต้ ฟิลิปปินส์ และเวียดนาม) **สินค้าที่หดตัว** ได้แก่ **น้ำตาลทราย** หดตัวร้อยละ 64.2 หดตัว 5 เดือนต่อเนื่อง (หดตัวเกือบทุกตลาด อาทิ อินโดนีเซีย กัมพูชา ฟิลิปปินส์ ไต้หวัน มาเลเซีย สิงคโปร์ และจีน แต่ยังขยายตัวได้ดีในเวียดนาม ญี่ปุ่น และสหรัฐฯ) **ยางพารา** หดตัวร้อยละ 32.2 หดตัว 6 เดือนต่อเนื่อง (หดตัวในเกือบทุกตลาด อาทิ จีน ญี่ปุ่น เกาหลีใต้ สหรัฐฯ ตุรกี บราซิล อินเดีย และเยอรมนี แต่ยังขยายตัวได้ดีในมาเลเซีย และเวียดนาม) **ผักผลไม้สด แช่เย็น แช่แข็ง กระป๋อง และแปรรูป** หดตัวร้อยละ 28.7 หดตัว 2 เดือนต่อเนื่อง (หดตัวในหลายตลาด อาทิ จีน เวียดนาม ญี่ปุ่น ฮ่องกง ออสเตรเลีย และไต้หวัน แต่ยังขยายตัวได้ดีในสหรัฐฯ มาเลเซีย เกาหลีใต้ และแคนาดา) **ข้าว** หดตัวร้อยละ 15.0หดตัว 4 เดือนต่อเนื่อง (หดตัวในหลายตลาด อาทิ สหรัฐฯ แอฟริกาใต้ ฮ่องกง เบนิน จีน คองโก สิงคโปร์ และออสเตรเลีย แต่ยังขยายตัวได้ดีในญี่ปุ่น และแองโกลา) แต่ข้าวพรีเมียม และข้าวกล้องยังขยายตัวได้ดี **ขณะที่ 8 เดือนแรกของปี 2563** **สินค้าเกษตรและอุตสาหกรรมเกษตร หดตัวร้อยละ 4.7**

**การส่งออกสินค้าอุตสาหกรรม**

**มูลค่าการส่งออกสินค้าอุตสาหกรรม หดตัวร้อยละ 6.2 (YoY) สินค้าที่ขยายตัวดี** ได้แก่ **ถุงมือยาง** ขยายตัวร้อยละ 125.9 ขยายตัว 9 เดือนต่อเนื่อง (ขยายตัวในหลายตลาด อาทิ สหรัฐฯ สหราชอาณาจักร ญี่ปุ่น จีน และเยอรมนี) **เครื่องซักผ้าและส่วนประกอบ** ขยายตัวร้อยละ 31.3 ขยายตัว 3 เดือนต่อเนื่อง (ขยายตัวในสหรัฐฯ ออสเตรเลีย เกาหลีใต้ มาเลเซีย เปรู อินโดนีเซีย และอียิปต์) **เครื่องโทรสาร โทรศัพท์ อุปกรณ์และส่วนประกอบ** ขยายตัวร้อยละ 35.8 ขยายตัว 2 เดือนต่อเนื่อง (ขยายตัวในสหรัฐฯ ญี่ปุ่น เนเธอร์แลนด์ สหรัฐอาหรับเอมิเรตส์ และลาว) **ทองคำ** ขยายตัวร้อยละ 71.5 (ขยายตัวในสวิตเซอร์แลนด์ สิงคโปร์ ฮ่องกง อินเดีย ญี่ปุ่น และไต้หวัน) **สินค้าที่หดตัว** ได้แก่ **อัญมณีและเครื่องประดับ (ไม่รวมทองคำ)** หดตัวร้อยละ 55.6 (หดตัวในฮ่องกง อินเดีย ญี่ปุ่น สิงคโปร์ และสวิตเซอร์แลนด์ แต่ขยายตัวในเยอรมนี และออสเตรเลีย) **สินค้าเกี่ยวเนื่องกับน้ำมัน** หดตัวร้อยละ 15.7 หดตัว 20 เดือนต่อเนื่อง (หดตัวทุกตลาด อาทิ จีน เวียดนาม กัมพูชา มาเลเซีย ญี่ปุ่น ฯลฯ) **รถยนต์ อุปกรณ์ และส่วนประกอบ** หดตัวร้อยละ 28.7 หดตัว 11 เดือนต่อเนื่อง (หดตัวในออสเตรเลีย จีน ฟิลิปปินส์ แอฟริกาใต้ มาเลเซีย นิวซีแลนด์ และซาอุดีอาระเบีย แต่ขยายตัวได้ดีในญี่ปุ่น เวียดนาม และสหรัฐฯ) **เครื่องรับวิทยุ โทรทัศน์และส่วนประกอบ** หดตัวร้อยละ 18.3 หดตัว 11 เดือนต่อเนื่อง (หดตัวในตลาดญี่ปุ่น จีน อินเดีย และเนเธอร์แลนด์ แต่ขยายตัวได้ดีในสหรัฐฯ เม็กซิโก ฮ่องกง แอฟริกาใต้ เวียดนาม และเบลเยียม) **ขณะที่ 8 เดือนแรกของปี 2563** **สินค้าอุตสาหกรรม หดตัวร้อยละ 7.7**

**ตลาดส่งออกสำคัญ**

**การส่งออกไปตลาดสำคัญมีการฟื้นตัวมากขึ้น สะท้อนจากมูลค่าการส่งออกที่หดตัวในอัตราที่ลดลงต่อเนื่องในหลายประเทศ สอดคล้องกับแนวโน้มการฟื้นตัวของเศรษฐกิจประเทศคู่ค้า และกิจกรรมทางเศรษฐกิจทั่วโลก หลังจากหลายประเทศทยอยผ่อนคลายมาตรการควบคุมการระบาดของโควิด-19 ประกอบกับการใช้นโยบายการเงินและนโยบายการคลังเพื่อสนับสนุนการฟื้นตัวของเศรษฐกิจอย่างต่อเนื่อง**

**ภาพรวมการส่งออกไปยังกลุ่มตลาดต่าง ๆ ดังนี้ 1) การส่งออกไปตลาดหลัก หดตัวร้อยละ 4.1** โดยการส่งออกไปญี่ปุ่น และสหภาพยุโรป (15) หดตัวร้อยละ 16.6 และร้อยละ 16.9 ตามลำดับ ขณะที่การส่งออกไปสหรัฐฯ ขยายตัวต่อเนื่องร้อยละ 15.2 **2) การส่งออกไปตลาดศักยภาพสูง หดตัวร้อยละ 10.2** จากการลดลงของการส่งออกไปอาเซียน (5) กลุ่มประเทศ CLMV และเอเชียใต้ ร้อยละ 16.5 ร้อยละ 9.3 และ 17.6 ตามลำดับ ขณะที่การส่งออกไปจีนหดตัวร้อยละ 4.0 ส่วนหนึ่งเป็นผลจากปัญหาอุทกภัยครั้งใหญ่ในจีน และ **3) การส่งออกไปตลาดศักยภาพระดับรอง หดตัวร้อยละ 24.3** ตามการลดลงของการส่งออกไปทวีปออสเตรเลีย (25) หดตัวร้อยละ 22.5 ตะวันออกกลาง (15) หดตัวร้อยละ 30.3 ลาตินอเมริกา หดตัวร้อยละ 34.7 รัสเซียและกลุ่มประเทศ CIS   
หดตัวร้อยละ 43.4 และทวีปแอฟริกา หดตัวร้อยละ 9.6

**ตลาดสหรัฐอเมริกา** ขยายตัวสูงติดต่อกันเป็นเดือนที่ 3 ที่ร้อยละ 15.2 สินค้าสำคัญที่ขยายตัว ได้แก่ ผลิตภัณฑ์ยาง เครื่องใช้ไฟฟ้าฯ เฟอร์นิเจอร์และชิ้นส่วน เคมีภัณฑ์ และโทรศัพท์และอุปกรณ์ฯ เป็นต้น **ขณะที่   
8 เดือนแรกของปี 2563** ขยายตัวร้อยละ 5.9

**ตลาดจีน** หดตัวร้อยละ 4.0 จากผลกระทบจากปัญหาอุทกภัย สินค้าสำคัญที่หดตัว ได้แก่ ผลไม้สด   
แช่แข็งและแห้ง ยางพารา รถยนต์และส่วนประกอบ และเม็ดพลาสติก เป็นต้น สำหรับสินค้าที่ขยายตัวสูง ได้แก่ ผลิตภัณฑ์มันสำปะหลัง ผลิตภัณฑ์ยาง และเครื่องจักรกล เป็นต้น **ขณะที่ 8 เดือนแรกของปี 2563** ขยายตัวร้อยละ 3.3

**ตลาดสหภาพยุโรป(15)** หดตัวร้อยละ 16.9 สินค้าสำคัญที่หดตัว ได้แก่ อัญมณีและเครื่องประดับ รถยนต์และส่วนประกอบ เครื่องจักรกล และแผงวงจรไฟฟ้า เป็นต้น สินค้าที่ขยายตัวสูง ได้แก่ ผลิตภัณฑ์ยาง โทรศัพท์และอุปกรณ์ และรถจักรยานยนต์และส่วนประกอบ เป็นต้น **ขณะที่ 8 เดือนแรกของปี 2563** หดตัวร้อยละ 17.1

**ตลาดญี่ปุ่น** หดตัวร้อยละ 16.6 สินค้าสำคัญที่หดตัว ได้แก่ เหล็กและผลิตภัณฑ์ เครื่องจักรกล และ  
ไก่แปรรูป สินค้าที่ขยายตัวสูง ได้แก่ รถยนต์และส่วนประกอบ เตาอบไมโครเวฟ โทรศัพท์และอุปกรณ์ และอาหารสัตว์เลี้ยง เป็นต้น **ขณะที่ 8 เดือนแรกของปี 2563** หดตัวร้อยละ 11.3

**ตลาดอาเซียน (5)** หดตัวร้อยละ 16.5 สินค้าสำคัญที่หดตัว ได้แก่ รถยนต์และส่วนประกอบ น้ำตาลทราย น้ำมันสำเร็จรูป และเครื่องจักรกล เป็นต้น สินค้าที่ขยายตัวสูง ได้แก่ อัญมณีและเครื่องประดับ เครื่องคอมพิวเตอร์ และยางพารา เป็นต้น **ขณะที่ 8 เดือนแรกของปี 2563** หดตัวร้อยละ 10.6

**ตลาด CLMV** หดตัวร้อยละ 9.3 สินค้าสำคัญที่หดตัว ได้แก่ ผลไม้สดแช่แข็งและแห้ง น้ำมันสำเร็จรูป รถจักรยานยนต์และส่วนประกอบ และเครื่องดื่ม เป็นต้น สินค้าที่ขยายตัวสูง ได้แก่ สินค้าปศุสัตว์อื่นๆ อุปกรณ์  
กึ่งตัวนำฯ และเครื่องยนต์สันดาป เป็นต้น **ขณะที่ 8 เดือนแรกของปี 2563** หดตัวร้อยละ 11.5

**ตลาดทวีปออสเตรเลีย(25)** หดตัวร้อยละ 22.5 สินค้าสำคัญที่หดตัว ได้แก่ อัญมณีและเครื่องประดับ รถยนต์และส่วนประกอบ เครื่องจักรกล และเครื่องคอมพิวเตอร์ สินค้าที่ขยายตัวสูง ได้แก่ เครื่องปรับอากาศ เครื่องซักผ้าและส่วนประกอบ และผลิตภัณฑ์ยาง **ขณะที่ 8 เดือนแรกของปี 2563** หดตัวร้อยละ 15.4

**ตลาดตะวันออกกลาง (15)** หดตัวร้อยละ 30.3 สินค้าสำคัญที่หดตัว ได้แก่ รถยนต์และส่วนประกอบ อัญมณีและเครื่องประดับ ไม้และผลิตภัณฑ์ไม้ และเครื่องจักรกล เป็นต้น สินค้าที่ขยายตัวสูง ได้แก่ น้ำมันสำเร็จรูป โทรศัพท์และอุปกรณ์ และเครื่องปรับอากาศ เป็นต้น **ขณะที่ 8 เดือนแรกของปี 2563** หดตัวร้อยละ 13.1

**ตลาดเอเชียใต้** หดตัวร้อยละ 17.6 สินค้าสำคัญที่หดตัว ได้แก่ เคมีภัณฑ์ โทรทัศน์และส่วนประกอบ   
เม็ดพลาสติก และรถยนต์และส่วนประกอบ เป็นต้น สินค้าที่ขยายตัวสูง ได้แก่ ไขมันและน้ำมันฯ (อาทิ น้ำมันปาล์ม น้ำมันถั่วเหลือง) น้ำมันสำเร็จรูป และเหล็กและผลิตภัณฑ์ เป็นต้น **ขณะที่ 8 เดือนแรกของปี 2563** หดตัวร้อยละ 34.9

**ตลาดอินเดีย** หดตัวร้อยละ 18.8 สินค้าสำคัญที่หดตัว ได้แก่ โทรทัศน์และส่วนประกอบ เม็ดพลาสติก เคมีภัณฑ์ และรถยนต์และส่วนประกอบ เป็นต้น สินค้าที่ขยายตัวสูง ได้แก่ ไขมันและน้ำมัน (อาทิ น้ำมันปาล์ม น้ำมันถั่วเหลือง) เหล็กและผลิตภัณฑ์ และอาหารสัตว์เลี้ยง เป็นต้น **ขณะที่ 8 เดือนแรกของปี 2563** หดตัวร้อยละ 37.3

**ตลาดลาตินอเมริกา** หดตัวร้อยละ 34.7 สินค้าสำคัญที่หดตัว ได้แก่ รถยนต์และส่วนประกอบ เครื่องคอมพิวเตอร์ เครื่องจักรกล และหม้อแปลงไฟฟ้า เป็นต้น สินค้าที่ขยายตัวสูง ได้แก่ อาหารทะเลแปรรูป แผงสวิทซ์และแผงควบคุมกระแสไฟฟ้า ผลิตภัณฑ์ยาง เป็นต้น **ขณะที่ 8 เดือนแรกของปี 2563** หดตัวร้อยละ 27.2

**ตลาดรัสเซียและกลุ่มประเทศ CIS** หดตัวร้อยละ 43.4 สินค้าสำคัญที่หดตัว ได้แก่ รถยนต์และส่วนประกอบ เครื่องจักรกล ผลิตภัณฑ์ยาง อัญมณีและเครื่องประดับ เป็นต้น สินค้าที่ขยายตัวสูง ได้แก่ เนื้อปลาสด แผงสวิทซ์และแผงควบคุมกระแสไฟฟ้า รองเท้า เป็นต้น **ขณะที่ 8 เดือนแรกของปี 2563** หดตัวร้อยละ 27.8

**ตลาดทวีปแอฟริกา** หดตัวร้อยละ 9.6 สินค้าสำคัญที่หดตัว ได้แก่ รถยนต์และส่วนประกอบ ข้าว และเครื่องจักรกล เป็นต้น สินค้าที่ขยายตัวสูง ได้แก่ ไขมันและน้ำมัน เครื่องยนต์สันดาป และอาหารทะเลแปรรูป   
เป็นต้น **ขณะที่ 8 เดือนแรกของปี 2563** หดตัวร้อยละ 25.6

**แนวโน้มและมาตรการส่งเสริมการส่งออกปี 2563**

**การส่งออกของไทยคาดว่าจะฟื้นตัวได้อย่างต่อเนื่อง** แม้จะมีการแพร่ระบาดของไวรัสโควิด-19   
แต่ประเทศคู่ค้ายังสามารถควบคุมได้ และเริ่มกลับมาใช้ชีวิตตามปกติ ประกอบกับปัจจัยบวกข่าวความสำเร็จ  
ในการสร้างวัคซีนต้านโควิด-19ในหลายประเทศ ทำให้บรรยากาศการค้าเริ่มกลับมาคึกคัก อย่างไรก็ดี นักวิเคราะห์มองว่าการผลิตวัคซีนในปริมาณมากอาจไม่สามารถทำได้ในปีนี้ ประกอบกับกำลังซื้อที่หายไปในช่วงการระบาดยังไม่กลับมา ทำให้ผู้ส่งออกในบางอุตสาหกรรม เช่น ยานยนต์ ปิโตรเคมี และอิเล็กทรอนิกส์ มีความกังวลเกี่ยวกับยอดการส่งออกในปีนี้ อย่างไรก็ดี สินค้าอาหารแปรรูปยังเป็นที่ต้องการในหลายประเทศจากความไม่แน่นอนดังกล่าว **ทั้งนี้ ปัจจัยลบที่อาจส่งผลต่อการส่งออกของไทยในช่วงถัดไป ได้แก่ การแพร่ระบาด  
ที่รุนแรงขึ้นในประเทศเพื่อนบ้าน** โดยเฉพาะเมียนมา กัมพูชา และเวียดนาม ส่งผลให้การค้าชายแดนเริ่ม  
ส่งสัญญาณชะลอตัวมากขึ้น

**สำหรับการส่งเสริมการส่งออกในช่วงที่เหลือของปี 2563 รองนายกรัฐมนตรีและรัฐมนตรีว่าการกระทรวงพาณิชย์ (นายจุรินทร์ ลักษณวิศิษฏ์) เปิดโครงการปั้นซีอีโอ Gen Z มีเป้าหมายสร้างผู้ประกอบการรุ่นใหม่ 12,000 คน เป็นกำลังสำคัญในการสร้างเศรษฐกิจยุคนิวนอร์มอล ด้านการค้าระหว่างประเทศ**   
เพื่อพัฒนาผู้ประกอบการไทยให้เข้าสู่เวทีโลกมากขึ้น **สำหรับมาตรการระบายสินค้าเกษตรในประเทศในเดือนสิงหาคม ได้เริ่มเปิดศูนย์ส่งออกผลไม้เบ็ดเสร็จ (One stop Fruit Export Center หรือ OSFEC) หวังช่วยลดขั้นตอนส่งออก ด้วยบริการเบ็ดเสร็จจุดเดียว (One Stop Service)** โดยใช้จังหวัดชุมพรเป็นต้นแบบ และจะขยายไปสู่จังหวัดอื่นๆ เช่น ราชบุรี ปทุมธานี นครศรีธรรมราช และจันทบุรี เป็นต้น

----------------------------------------------------

สำนักงานนโยบายและยุทธศาสตร์การค้า

กระทรวงพาณิชย์

23 กันยายน 2563

**ได้ส่งแฟ้มท่าน รมว.และทปษ. มัลลิกาเพื่อให้ สร. ดำเนินการต่อแล้วค่ะ ทั้งนี้ พี่ณัฐ ขอให้ส่งไฟล์ Press Release ด้วยอีกทางหนึ่งค่ะ**